Nõukogu määrus (EMÜ) nr 3648/91,

11. detsember 1991,

milles sätestatakse vormi 302 kasutamisviisid ja tunnistatakse kehtetuks määrus (EMÜ) nr 3690/86 TIR-konventsiooni raames kahe liikmesriigi vahelisel piiril tolliformaalsuste kaotamise kohta liikmesriigist lahkumisel ja määrus (EMÜ) nr 4283/88 ühenduse sisepiiridel teatavate väljasõiduformaalsuste kaotamise ning ühiste piiripunktide asutamise kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100a,

võttes arvesse komisjoni ettepanekut, [1]

koostöös Euroopa Parlamendiga [2],

võttes arvesse majandus- ja sotsiaalkomitee arvamust [3]

ning arvestades et:

määrused (EMÜ) nr 3690/86 [4] ja (EMÜ) nr 4283/88 [5] lihtsustasid formaalsusi ühenduse sisepiiri ületava kauba osas TIR- või ATA-märkmike, ühenduse transpordimärkmiku või NATO vormi 302 alusel, nähes ette ühiste piiripunktide asutamise ja seeläbi tagades, et mõlemal pool piiri ei korrata ühtesid ja neidsamu kontrollitoiminguid ning et ainus haldustoiming leiab aset selle liikmesriigi saabumistolliasutuses, kuhu kaup toimetatakse;

määrus (EMÜ) nr 719/91 [6] lihtsustab TIR- ja ATA-märkmike kasutamiseeskirju alates 1. jaanuarist 1992 veelgi, nähes ette, et ühendust tuleks sellel eesmärgil käsitada ühtse tolliterritooriumina, mistõttu täielikult kaob vajadus sisepiiri ületamisel TIR- ja ATA-märkmike kui transiididokumentide kasutamisega seotud formaalsuste ja kontrolli järele;

eeldades ühtse turu kehtestamisega seotud sisepiiride täielikku kaotamist, tuleks neid lisameetmeid 1. jaanuarist 1992 laiendada ka NATO vormi 302 alusel toimuvale tegevusele;

määrus (EMÜ) nr 3/84 [7] ühenduse transpordimärkmiku kohta, mida viimati muudeti määrusega (EMÜ) nr 718/91 [8], tunnistatakse alates nõukogu 17. septembri 1990. aasta määruse (EMÜ) nr 2726/90 [9] (ühenduse transiidi kohta) kohaldamiskuupäevast kehtetuks;

määrused (EMÜ) nr 3690/86 ja (EMÜ) nr 4283/88 muutuvad ülearusteks, kui lõpeb nendega ettenähtud meetmete kohaldamine; alates kõnealustest kuupäevadest tuleks kõnealused määrused tunnistada kehtetuks,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga tunnistatakse määrus (EMÜ) nr 3690/86 kehtetuks.

Artikkel 2

1. Kui vastavalt kehtivatele sätetele veetakse kaupa ühenduse ühest punktist teise vormi 302 alusel, mis kehtestati vastavalt Põhja-Atlandi lepingu osapoolte vahel Londonis 19. juunil 1951 allakirjutatud konventsioonile nende relvajõudude staatuse kohta, käsitletakse ühendust kõnealuse vormi sellisteks vedudeks kasutamise eeskirjade järgi ühtse territooriumina, nagu on määratletud nõukogu 23. juuli 1984. aasta (EMÜ) määruses nr 2151/84 [10] ühenduse tolliterritooriumi kohta.

2. Kui lõikes 1 nimetatud vedude käigus kaup läbib kolmanda riigi territooriumi, kohaldatakse vormiga 302 seotud kontrollimeetmeid ja formaalsusi punktides, kus kaup ajutiselt lahkub ühenduse tolliterritooriumilt ja siseneb uuesti sellele territooriumile.

3. Kui vormi 302 alusel toimuva vedude käigus või sellega seoses leitakse, et konkreetses liikmesriigis on toimunud seaduserikkumine või eeskirjade eiramine, siis on selle liikmesriigi kohuseks sisse nõuda tollimaksud ja muud sissenõutavad maksud vastavalt ühenduse või siseriiklikele sätetele, ilma et see piiraks kriminaalmenetluse algatamist.

4. Kui pole võimalik kindlaks teha, millisel territooriumil seaduserikkumine või eeskirjade eiramine aset leidis, siis käsitatakse seda seaduserikkumist või eeskirjade eiramist toimununa selle liikmesriigi territooriumil, kus see avastati.

Sellisel juhul nõuab tollimaksud ja muud kõnealuse kaubaga seotud maksud sisse see liikmesriik vastavalt ühenduse või siseriiklikele sätetele.

Kui pärast seda tehakse kindlaks liikmesriik, kus nimetatud seaduserikkumine või eeskirjade eiramine tegelikult aset leidis, tagastab tollimaksud ja muud kõnealuse kauba suhtes selles liikmesriigis kehtivad maksud (peale nende, mis nõuti sisse vastavalt teisele lõigule kui ühenduse omavahendid), need maksud esialgselt sisse nõudnud liikmesriik talle tagasi. Sel juhul tagastatakse enammakstud maksud isikule, kes need algselt maksis.

Kui ühes liikmesriigis esialgselt sisse nõutud ja tagastatud tollimaksude ja muude maksude summa on väiksem tollimaksude ja muude maksude summast, mis on ette nähtud liikmesriigis, kus seaduserikkumine või eeskirjade eiramine tegelikult aset leidis, nõuab viimane liikmesriik vahe sisse vastavalt ühenduse või siseriiklikele sätetele.

Liikmesriigid võtavad vajalikke meetmeid mis tahes seaduserikkumiste või eeskirjade eiramiste ärahoidmiseks ja mõjuvate karistuste kehtestamiseks.

Artikkel 3

Käesolevaga tunnistatakse määrus (EMÜ) nr 4283/88 kehtetuks.

Kuid mainitud määruse kohaldamine jätkub ühenduse transpordimärkmiku osas määruse (EMÜ) nr 2726/90 kohaldamise kuupäevani.

Artikkel 4

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 1992.

Käesolev määrus on tervikuna siduv ja vahetult kohaldatav kõigis liikmesriikides.

Brüssel, 11. detsembril 1991

Nõukogu nimel

eesistuja

P. Bukman

[1] EÜT C 143, 1.6.1991, lk 11.

[2] EÜT C 280, 28.10.1991 ja EÜT C 326, 13.12.1991.

[3] EÜT C 269, 14.10.1991, lk 23.

[4] EÜT L 341, 4.12.1986, lk 1.

[5] EÜT L 382, 31.12.1988, lk 1.

[6] EÜT L 78, 26.3.1991, lk 6.

[7] EÜT L 2, 4.1.1984, lk 1.

[8] EÜT L 78, 26.3.1991, lk 4.

[9] EÜT L 262, 26.9.1990, lk 1.

[10] EÜT L 197, 27.7.1984, lk 1. Määrust on viimati muudetud määrusega (EMÜ) nr 4151/88 (EÜT L 367, 31.12.1988, lk 1).

--------------------------------------------------